অওয়ধি কাবাব! শুনলেই জিভে জল এসে যায় না? মাংস, মাছ, নিরামিষ— সব রকম উপকরণেরই কাবাব বানাতে সিদ্ধহস্ত ছিলেন অওয়ধি খানসামারা। সেই খানসামাদের উত্তরাধিকার এখনও বহন করে চলেছেন অল্প কয়েকজন রন্ধনশিল্পী। লা-জবাব কাবাব বানানোর পদ্ধতি তাঁরা ছাড়া আর কেউ জানে না।
এই শিল্পীদের সঙ্গেই হাত মিলিয়েছে অওয়ধ ১৫৯০, তাদের দ্য গ্রেট অওয়ধি কাবাব ফেস্টিভ্যাল’এর জন্য। রকমারি কাবাবে সাজানো হয়েছে মেনু। আমিষের পাশাপাশি রয়েছে নিরামিষও। ‘‘অওয়ধ ১৫৯০’এর নানা রকম কাবাব এমনিতেই ভালবাসেন খাইয়েরা। সেই ধারাকে অক্ষুণ্ণ রেখেই আমরা চেষ্টা করেছি, অতিথিদের নতুন কিছু পরিবেশন করার,’’ বললেন অওয়ধ ১৫৯০’র অন্যতম কর্ণধার দেবাদিত্য চৌধুরী। উৎসবের উদ্বোধন উপলক্ষে উপস্থিত ছিলেন শিল্পী অলকানন্দা রায়।
তালিকায় রয়েছে গোশ্‌ত আফগানি বোটি কাবাব, গোশ্‌ত পসন্দা কাবাব, দম কি রানের পাশাপাশি মুর্গ সুগন্ধী কাবাব, মুর্গ মালাই কাবাব, মাহি শামি কাবাব, তন্দুরি মাহি, ঝিংগা জাফরানি এবং টিক্কি কাবাব। আরেক অভিনব পদ হল তন্দুরি তিতর, অর্থাৎ কোয়েল। এছাড়াও মেনুতে রয়েছে পালক কে শামি কাবাব এবং পনির সুগন্ধী কাবাব। রেস্তোরাঁর অন্যতম কর্ণধার শিলাদিত্য চৌধুরী জানালেন, এই উৎসবের আয়োজন করার কারণ হল, কাবাবের ‘লেগ্যাসি’টাকে খাদ্যরসিকদের সামনে তুলে ধরা।

 




• কোথায়: অওয়ধ ১৫৯০’র দেশপ্রিয় পার্ক
			এবং সল্টলেকের আউটলেটে
• কবে: গোটা শীতকাল ধরেই চলবে
• কখন: লাঞ্চ, দুপুর ১২টা থেকে সাড়ে ৩টে।
			ডিনার, সন্ধে সাড়ে ৬টা থেকে রাত সাড়ে ১০টা
• কত: দু’জনের জন্য মোটামুটি ১০০০ টাকা
			(কর অতিরিক্ত)
ছবি: পিন্টু মণ্ডল